Grendel, Gábor, poslanec NR SR (2023-11-29):
Ďakujem pekne za slovo, pán predsedajúci. Vážené panie poslankyne, vážení páni poslanci, blíži sa koniec mimoriadnej schôdze o odvolávaní ministra vnútra z funkcie, preto je čas trošku zosumarizovať, čo sa komu na tejto schôdzi podarilo a čo sa komu nepodarilo. Koalícia chcela dosiahnuť päť vecí. Ani jedna z tých piatich sa jej nepodarila. Po prvé koalícia chcela donútiť opozíciu, aby kapitulovala. To sa koalícii naozaj nepodarilo. Chceli obsadiť mediálny priestor a rečníčky pult, tak aby ministri a koaliční poslanci vystupovali v rozprave cez deň a aby opoziční poslanci vystupovali v rozprave v noci. Po dvoch dňoch pochopili, že sme im neskočili na lep, a včera nás konečne pustili k slovu. Vďaka tejto koaličnej genialite žila téma zlyhaní ministra vnútra verejným priestorom o niekoľko dní dlhšie, ako mohla, takže ďakujeme veľmi pekne, že ste to robili takto. Druhá vec z piatich, ktorú chcela koalícia dosiahnuť, koalícia chcela odpútať pozornosť od podstaty. Chceli po nás, aby sme museli reagovať na absolútne nesúvisiace veci, a to sa koalícii tiež nepodarilo. Vystúpenia opozičných poslancov boli k veci, vystúpenia ministrov a koaličných poslancov boli väčšinou od veci. Po tretie chcela koalícia obhájiť neobhájiteľné a vysvetliť nevysvetliteľné. Chceli urobiť domácu úlohu za ministra vnútra, ale to sa nedá, na to je neskoro. Domácou úlohou ministra vnútra bolo riadne zdôvodniť svoje personálne rozkazy, on to neurobil, a preto sa dostal do konfliktu so sudcami, s Úradom na ochranu oznamovateľov a s odvolanými policajtmi. A z tohto sa už proste vysekať nedá. Po štvrté chcela koalícia bagatelizovať zlyhania ministra vnútra. Jeho vyhrážka sudcovi, ktorého rozhodnutie sa mu nepáčilo, sa však nijako zbagatelizovať nedá. Ani to sa teda koalícii nepodarilo. No a po piate koalícia chcela nahovoriť verejnosti, že spolupracujúci obvinení, ktorí svedčia o korupcii iných, robia niečo nekalé. A to sa im tiež nepodarilo. Inštitút spolupracujúceho obvineného je absolútne štandardný nástroj v boji proti korupcii alebo v boji proti organizovanému zločinu kdekoľvek vo vyspelom svete. Koalícia sa tu snažila spolupracujúcich obvinených vykresľovať ako klamárov. Ale ak by spolupracujúci obvinení klamali, sami by sa dopúšťali trestného činu, lebo ak niekto niekoho iného krivo obviní, dopúšťa sa trestného činu krivého obvinenia. A ak niekto proti niekomu inému krivo svedčí, tak sa dopúšťa trestného činu krivej výpovede. Jedno aj druhé je trestné. Ak by spolupracujúci obvinení klamali, poškodení sa majú ako brániť. Trestný zákon sa s tým vysporiadal. No a čo chcela koalícia? Koalícia chcela jednu jedinú vec. Opozícia chcela preukázať opodstatnenosť návrhu na odvolanie Matúša Šutaja Eštoka z pozície ministra vnútra Slovenskej republiky. A tú opodstatnenosť nakoniec zvládol preukázať aj samotný minister. Usvedčili ho tri kľúčové otázky a tie tri otázky sú: – Musel minister vnútra odstaviť trestne stíhaných policajtov? Na tejto schôdzi sme jasne preukázali, že nemusel. – Keď ich už minister vnútra odstavil, musel to riadne zdôvodniť? Na tejto schôdzi sme úplne jasne preukázali, že to zdôvodniť musel. – No a tretia otázka, urobil to? To sme ani preukazovať nemuseli všetci vieme, že to minister vnútra neurobil. Bodka. Minister vnútra si neurobil svoju domácu úlohu, neodôvodnil svoj návrh, ktorým trestne stíhaných policajtov odstavil. A ako bonus sudcovi, ktorý mu to vytkol sa vyhrážal trestným stíhaním. Pritom Matúš Šutaj Eštok nie je taký obyčajný člen vlády. Ako minister vnútra je nadriadený policajtov, ktorí majú kompetenciu niekoho trestne stíhať. A ak minister vnútra verejne povie, že treba nejakého sudcu trestne stíhať za to, ako rozhodol, to nie je len také banálne zlyhanie. Ani toto zlyhanie Matúša Šutaja Eštoka nikto nevysvetlil, pretože sa to vysvetliť ani nedá. Summa summarum, návrh na odvolanie Matúša Šutaja Eštoka je plne opodstatnený a táto schôdza to jasne dokázala. A ak bude minister pokračovať, tak ako sme to videli aj na tejto schôdzi, tak je mimoriadne horúcim kandidátom na to, aby nebol iba najrýchlejšie odvolaným ministrom vnútra v parlamente, ale aj najčastejšie odvolávaným ministrom vnútra v histórii. Vážené panie poslankyne, vážení páni poslanci, toto celé bola len rozcvička. Zápas o charakter štátu sa začne, keď príde do parlamentu novela Trestného zákona. Podľa tejto rozcvičky sa môžeme pripraviť na to, že protikorupčné paragrafy v Trestnom zákone koalícia úplne vykastruje tak, aby sa korumpovať a kradnúť v tomto štáte opäť oplatilo. A my sa na to nebude nečinne prizerať. Ďakujem pekne. (Potlesk.)